section_heading: Nogometna karijera
paragraph_text: Potjekao iz omladinske škole Hajduka, a za prvu momčad je zaigrao kao 18-godišnjak, u sezoni 1967/68, kao prvi nagovještaj onoga što će kasnije biti poznato kao "zlatna generacija". Kako je, odlaskom Marina Kovačića u Austriju, upravo tada ostalo upražnjeno jedno mjesto u obrani, vrlo brzo se ustalio u početnom sastavu. Podjednako je uspješno mogao igrati lijevog halfa, uz Dragana Holcera, ili lijevog beka, te će uskoro on i godinu dana mlađi suigrač Vilson Džoni postati prototip modernog bekovskog para.